Kuva: Veikkaus

Hyväpalkkaiset johtajanvirat rahapeliyhtiöissä vähenevät, kun Fintoto, Raha-automaattiyhdistys RAY ja Veikkaus yhdistyvät, arvioi sisäministeri Petteri Orpo (kok.).

Orvon mukaan yhdistyminen vaikuttaa henkilöstöön, mutta hän ei vielä halunnut arvioida mahdollisten vähennysten määrää. Rahapeliyhtiöiden yhdistämisellä halutaan hänen mukaansa turvata suomalainen rahapelimonopolijärjestelmä internetin myötä koventuneessa kansainvälisessä kilpailussa.

Valtioneuvoston talouspoliittinen ministerivaliokunta päätti yhdistymisestä tänään. Sisäministeriö aloittaa lainsäädännön valmistelun heti.

Tavoitteena on vahvistaa suomalaisten rahapelien yksinoikeusjärjestelmää luomalla yksi valtion kokonaan omistama rahapeliyhtiö.

- Yksinoikeusjärjestelmä on paras tapa estää rahapeleihin liittyvät väärinkäytökset ja vähentää rahapelaamisen sosiaalisia ja terveydellisiä haittoja. Samalla säilyy rahapelien tuottojen käyttö yleishyödyllisiin tarkoituksiin, valtioneuvosto perustelee tiedotteessaan.

Tuottojen jaosta säädetään uudella tulonjakolailla.

Ensimmäisessä vaiheessa yhdistämistä valmistelemaan perustetaan väliaikainen integrointiyhtiö, jonka hallituksessa on kuusi jäsentä. Valtio nimittää puheenjohtajan ja kaksi jäsentä. Nykyiset rahapeliyhtiöt nimeävät yhden jäsenen kukin.

Uusi valtion kokonaan omistama rahapeliyhtiö perustetaan myöhemmin.

Veikkauksen johtaja pitää yhdistymistä järkevänä

Veikkauksen toimitusjohtaja Juha Koponen pitää rahapeliyhtiöiden yhdistämispäätöstä johdonmukaisena ja järkevänä. Hänen mukaansa yhdistäminen selkiyttää ja virtaviivaistaa suomalaista rahapelijärjestelmää.

Koponen arvioi, että vuonna 2017 kaikki tutut pelit ovat saatavissa yhdeltä luukulta tai yhdeltä nettisivustolta.

Uudella rahapeliyhtiöllä on Koposen mielestä leveämmät hartiat kehittää uusia pelejä ja varmistaa hyvä asiakaspalvelu.

Raha-automaattiyhdistyksen (RAY) toimitusjohtaja Veli-Pekka Nummikoski on huojentunut odotetusta päätöksestä.

Nummikosken mukaan RAY:n toiveena on, että yhdistymisen aikataulu olisi mahdollisimman nopea. Hänestä olisi hyvä, ettei epävarmuuden aika peliyhtiöissä venyisi pitkäksi.

Nummikoski ennakoi, että asiakkaille yhdistyminen mahdollistaa paremmat pelit, uusia pelejä ja laajemman tarjonnan.

Fintoton lähteminen uuteen rahapeliyhtiöön Hippoksen käsissä

Hevospelejä järjestävän Fintoton lähteminen mukaan yhteiseen uuteen rahapeliyhtiöön Veikkauksen ja RAY:n kanssa ei ole vielä varmaa, kertooFintoton toimitusjohtaja Pertti Koskenniemi.

Hän korostaa, että yhdistymiseen liittyen lopulliset päätökset koko Fintotosta tekee omistaja Suomen Hippos ry.

Valtioneuvoston talouspoliittinen ministerivaliokunta päätti tänään rahapeliyhtiöiden yhdistämisestä.